Ilmoitus Venäjältä peräisin olevan ammoniumnitraatin tuonnissa sovellettavien polkumyyntitoimenpiteiden päättymistä koskevan tarkastelun ja välivaiheen tarkastelun vireillepanosta

(2000/C 239/04)

Venäjältä peräisin olevan ammoniumnitraatin tuonnissa sovellettavien polkumyyntitoimenpiteiden voimassaolon lähestyvää päättymistä koskevan ilmoituksen(1) julkaisemisen johdosta komissiolle esitettiin neuvoston asetuksen (EY) N:o 384/96(2), jäljempänä "perusasetus", sellaisena kuin se on viimeksi muutettuna neuvoston asetuksella N:o 905/98(3), 11 artiklan 2 ja 3 kohdan nojalla kyseistä maata koskevien toimenpiteiden tarkastelua koskeva pyyntö.

1. Tarkastelupyyntö

Pyynnön esitti 22. toukokuuta 2000 Euroopan lannoitevalmistajien yhdistys (European Fertilizer Manufacturers Association, EFMA), jäljempänä "pyynnön esittäjä", sellaisten tuottajien puolesta, jotka edustavat merkittävää osaa yhteisön ammoniumnitraatin tuotannosta.

2. Tuote

Tarkastelun kohteena oleva tuote on ammoniumnitraatti, maataloudessa yleisesti käytetty kiinteä lannoite, jota valmistetaan ammoniakista ja typpihaposta, jäljempänä "tarkasteltavana oleva tuote". Se luokitellaan tällä hetkellä CN-koodeihin 3102 30 90 ja 3102 40 90. Nämä koodit annetaan ainoastaan ohjeellisina.

3. Voimassa olevat toimenpiteet

Tällä hetkellä voimassa olevat toimenpiteet ovat lopulliset polkumyyntitullit neuvoston asetusta (EY) N:o 2022/95(4) muuttaneella neuvoston asetuksella (EY) N:o 663/98(5) käyttöön otettuna paljoustullina.

4. Päättymistä koskevan tarkastelun perusteet

Perusasetuksen 11 artiklan 2 kohdan nojalla esitetty pyyntö perustuu siihen, että toimenpiteiden voimassaolon päättyminen johtaisi todennäköisesti polkumyynnin ja yhteisön tuotannonalalle aiheutuneen vahingon jatkumiseen tai toistumiseen.

Koska polkumyynnin jatkumista koskevan väitteen osalta Venäjän normaaliarvo olisi määritettävä perusasetuksen 2 artiklan 7 kohdassa säädettyjen sääntöjen mukaisesti, pyynnön esittäjä on ehdottanut, että normaaliarvo määritetään soveltuvassa kolmannessa maassa, joka on markkinatalousmaa, käytettävän hinnan perusteella.

Polkumyyntiä koskeva väite perustuu vertailuun edellä esitetyllä tavalla lasketun normaaliarvon ja tarkasteltavana olevaa tuotetta yhteisöön vietäessä käytettävien myyntihintojen, joiden väitetään jatkuvasti laskeneen vuodesta 1995 lähtien, välillä. Tällä perusteella laskettu polkumyyntimarginaali on merkittävä.

Lisäksi pyynnön esittäjä väittää, että jos toimenpiteiden voimassaolon annetaan päättyä, tarkasteltavana olevan tuotteen nykyiset tuontimäärät todennäköisesti kasvavat, koska muita mahdollisia kohteita kuin yhteisöä suojataan polkumyyntitoimenpiteillä (Yhdysvallat, Liettua, Puola ja Unkari) tai muilla toimenpiteillä (Kiinan asettama tuontikielto), minkä vuoksi on todennäköistä, että vienti polkumyynnillä kohdennetaan yhteisön markkinoille, jos toimenpiteiden voimassaolo päättyy. Lisäksi tarkasteltavana olevan tuotteen tuotantokapasiteetti kyseisessä maassa on suurempi kuin yhteisön koko kulutus, vaikka siitä vähennettäisiin kotimainen kysyntä.

Pyynnön esittäjä väittää myös, että merkittävän polkumyynnillä tapahtuvan tuonnin alkaminen uudelleen Venäjältä alentaisi edelleen hintoja yhteisössä ja pahentaisi yhteisön tuotannonalan tilannetta, joka on voimassa olevista toimenpiteistä huolimatta edelleen heikko.

5. Välivaiheen tarkastelun perusteet

Perusasetuksen 11 artiklan 3 kohdan nojalla esitetty pyyntö perustuu siihen, että nykyiset toimpenpiteet eivät näytä riittävän polkumyynnin vahingollisten vaikutusten korjaamiseen. Pyynnön esittäjä toimitti näytön siitä, että sen nykyinen vahinkoa aiheuttamaton tavoitehinta on korkeampi kuin Venäjältä tapahtuvan tuonnin nykyiset jälleenmyyntihinnat. Tämän väitetään johtuvan siitä, että venäläisten hintojen vuodesta 1995 jatkunut lasku on ohittanut yhteisön tuotannonalan kustannusten alenemisen.

6. Menettely

Kuultuaan neuvoa-antavaa komiteaa komissio on päättänyt, että on olemassa riittävä näyttö päättymistä koskevan tarkastelun ja välivaiheen tarkastelun vireille panemiseksi, ja se panee vireille tutkimuksen perusasetuksen 11 artiklan 2 ja 3 kohdan nojalla. Tutkimuksessa arvioidaan polkumyynnin ja vahingon jatkumisen tai toistumisen todennäköisyyttä sekä tarvetta jatkaa, kumota tai muuttaa voimassa olevia toimenpiteitä.

6.1. Polkumyynnin ja vahingon jatkumisen tai toistumisen todennäköisyyden määrittämisen menettely

a) Kyselylomakkeet

Saadakseen tutkimuksensa kannalta välttämättöminä pitämänsä tiedot komissio lähettää kyselylomakkeet yhteisön tuotannonalalle ja mahdollisille tuottajien järjestöille yhteisössä, viejille/tuottajille ja niiden mahdollisille järjestöille, tuojille ja pyynnössä nimetyille tuojien järjestöille sekä Venäjän viranomaisille. Kyselylomake lähetetään myös tämän tarkastelun kohteena olevien nykyisten toimenpiteiden käyttöönottoon johtaneeseen tutkimukseen osallistuneille osapuolille.

Kaikkia osapuolia kehotetaan joka tapauksessa ottamaan viipymättä faksilla yhteyttä komissioon saadakseen selville, onko ne mainittu tarkastelua koskevassa pyynnössä, ja kielteisessä tapauksessa niiden olisi pyydettävä kyselylomake 7 kohdan a alakohdan i alakohdassa vahvistetussa määräajassa, koska tämän ilmoituksen 7 kohdan a alakohdan ii alakohdassa vahvistettua määräaikaa sovelletaan kaikkiin asianomaisiin osapuoliin.

b) Tietojen kerääminen ja osapuolten kuuleminen

Kaikkia asianomaisia osapuolia pyydetään esittämään kantansa, jättämään myös muita kuin kysymyslomakkeessa pyydettyjä tietoja ja toimittamaan asiaa tukevaa näyttöä. Nämä tiedot ja asiaa tukeva näyttö on toimitettava komissiolle 7 kohdan a alakohdan ii alakohdassa vahvistetussa määräajassa.

Komissio voi lisäksi kuulla asianomaisia osapuolia, jos ne pyytävät sitä kirjallisesti osoittaen, että niiden kuulemiseen on olemassa erityisiä syitä. Kuulemista koskeva pyyntö on esitettävä 7 kohdan a alakohdan iii alakohdassa vahvistetussa määräajassa.

c) Kolmannen markkinatalousmaan valinta

Puolaa pidetään perusasetuksen 2 artiklan 7 kohdan nojalla soveltuvana kolmantena markkinatalousmaana normaaliarvon määrittämiseksi Venäjää varten muun muassa siksi, että sitä käytettiin vertailumarkkinoina aiemmissa samaa tuotetta koskeneissa tutkimuksissa. Asianomaisia osapuolia pyydetään esittämään mielipiteensä tämän valinnan soveltuvuudesta tämän ilmoituksen 7 kohdan b alakohdassa vahvistetussa erityisessä määräajassa.

d) Markkinatalousasema

Normaaliarvo määritetään perusasetuksen 2 artiklan 7 kohdan b alakohdan mukaisesti niiden venäläisten viejien/tuottajien osalta, jotka väittävät toimivansa markkinatalousolosuhteissa eli täyttävänsä perusasetuksen 2 artiklan 7 kohdan c alakohdassa esitetyt vaatimukset ja esittävät siitä riittävän näytön. Viejät/tuottajat, jotka aikovat toimittaa asianmukaisesti perustellut vaatimuksensa, on tehtävä niin tämän ilmoituksen 7 kohdan c alakohdassa vahvistetussa erityisessä määräajassa. Komissio lähettää lomakkeet tällaisen vaatimuksen esittämistä varten kaikille viejille/tuottajille Venäjällä, jotka ovat pyytäneet yksilöllisen polkumyyntimarginaalin määritystä, sekä Venäjän viranomaisille.

6.2. Yhteisön edun arviointimenettely

Jos polkumyyntiä ja siitä aiheutunutta vahinkoa koskevat väitteet todetaan perustelluiksi, tehdään perusasetuksen 21 artiklan mukaisesti päätös siitä, onko toimenpiteiden jatkaminen, kumoaminen tai muuttaminen yhteisön edun mukaista. Tämän vuoksi yhteisön tuotannonala, tuojat ja niitä edustavat järjestöt, edustavat käyttäjät ja käyttäjiä edustavat järjestöt voivat ilmoittautua ja toimittaa komissiolle asiaa koskevia tietoja tämän ilmoituksen 7 kohdan a alakohdan ii alakohdassa vahvistetussa yleisessä määräajassa, jos ne voivat osoittaa, että niiden toiminnan ja tarkasteltavana olevan tuotteen välillä on kiistaton yhteys. Olisi huomattava, että tämän artiklan mukaisesti toimitetut tiedot otetaan huomioon ainoastaan, jos ne on tosiasiallisilla todisteilla osoitettu oikeiksi tietoja toimitettaessa.

7. Määräajat

a) Yleiset määräajat

i) Kyselylomakkeiden pyytämiselle

Kaikkien asianomaisten osapuolten olisi pyydettävä kyselylomake mahdollisimman pian ja viimeistään 15 päivän kuluessa tämän ilmoituksen julkaisemisesta Euroopan yhteisöjen virallisessa lehdessä.

ii) Osapuolten ilmoittautumiselle sekä täytettyjen kyselylomakkeiden ja muiden tietojen toimittamiselle

Jotta asianomaisten osapuolten huomautukset voitaisiin ottaa huomioon tutkimuksessa, osapuolten on ilmoittauduttava ottamalla yhteyttä komissioon, esitettävä kantansa kirjallisesti ja toimitettava täytetyt kyselylomakkeet tai muut tiedot 40 päivän kuluessa tämän ilmoituksen julkaisemisesta Euroopan yhteisöjen virallisessa lehdessä ellei toisin määrätä.

iii) Kuuleminen

Kaikki aisanomaiset osapuolet voivat myös samassa 40 päivän määräajassa pyytää, että komissio kuulee niitä.

b) Erityinen määräaika markkinatalousmaan valitsemiselle

Tutkimuksen osapuolet voivat halutessaan esittää huomautuksia siitä, voidaanko Puolaa pitää soveltuvana kolmantena markkinatalousmaana normaaliarvon määrittämiseksi Venäjän osalta, kuten tämän ilmoituksen 6 kohdan 1 alakohdan c alakohdassa mainitaan. Tätä koskevat huomautukset on toimitettava komissiolle 10 päivän kuluessa tämän ilmoituksen julkaisemisesta Euroopan yhteisöjen virallisessa lehdessä.

c) Erityinen määräaika markkinatalousasemaa koskevan vaatimuksen toimittamiselle

Tämän ilmoituksen 6 kohdan 1 alakohdan d alakohdassa mainitut markkinatalousasemaa koskevat, asianmukaisesti perustellut vaatimukset on toimitettava komissiolle 21 päivän kuluessa tämän ilmoituksen julkaisemisesta Euroopan yhteisöjen virallisessa lehdessä.

8. Kirjalliset näkökannat, vastaukset kyselyihin ja kirjeenvaihto

Kaikki asianomaisten osapuolten esittämät näkökannat ja pyynnöt on esitettävä kirjallisesti (ei sähköisessä muodossa ellei toisin mainita), ja niissä on mainittava asianomaisen osapuolen nimi, osoite, sähköpostiosoite, puhelin-, faksi- ja/tai teleksinumero.

Komission yhteystiedot: Euroopan komissio Kauppapolitiikan pääosasto

Linjat C ja E

DM 24 - 8/37

Rue de la Loi/Wetstraat 200 B - 1049 Bruxelles/Brussel Faksi (32-2) 295 65 05 Teleksi COMEU B 21877.

9. Kieltäytyminen yhteistyöstä

Jos jokin aisanomainen osapuoli kieltäytyy antamasta tarvittavia tietoja tai ei toimita niitä edellä 7 kohdassa vahvistetuissa määräajoissa tai merkittävällä tavalla vaikeuttaa tutkimusta, päätelmät, riippumatta siitä, ovatko ne myönteisiä vai kielteisiä, voidaan perusasetuksen 18 artiklan mukaisesti tehdä käytettävissä olevien tietojen perusteella.

Jos todetaan, että jokin asianomainen osapuoli on toimittanut vääriä tai harhaanjohtavia tietoja, näitä tietoja ei oteta huomioon, ja tällaisten sijasta voidaan käyttää muita käytettävissä olevia tietoja.

(1) EYVL C 52, 14.2.2000, s. 3.

(2) EYVL L 56, 6.3.1996, s. 1.

(3) EYVL L 128, 30.4.1998, s. 18.

(4) EYVL L 198, 23.8.1995, s. 1.

(5) EYVL L 93, 26.3.1998, s. 1.